Ego Petrus, comes Autisiodor. et marchio Namurcensis, notum facio universis, presentibus et futuris, quod, cum controversia verteretur inter Pontium de Monte-Sancti-Johannis et homines ecclesie Regniaci apud Vermentonem morantes, et ejusdem ville communitatem, super quibusdam censivis de terris, tandem inter ipsos compositum fuit in hunc modum: quod quilibet illorum hominum tenebitur reddere dicto Pontio sex denarios censuales, singulis annis, in festo Sancti-Johannis-Baptiste. Si quis, vero, dictos homines super hiis perturbaret vel vexaret, dictus Pontius eos tenetur garantizare et eorum dampna integre restituere. Et sciendum est quod si dictus Pontius ab hiis resiliret, ego teneor fidejussor ecclesie Regniaci, usque ad centum libras Pruvinienses eidem ecclesie reddendas infra quindenam postquam ab ea fuero submonitus; et si dicte ecclesie super hoc in aliquo existerem injuriosus, rogavi venerabilem patrem et dominum meum, Willelmum, Autisiodorensem episcopum, ut terram meam teneat interdicto suppositam donec a me dicte ecclesie plenius usque ad centum libras Pruviniensium satisfiat. Actum, anno Domini Mº CCº XIIIº, mense decembri.